ОДРЕДБЕ ЧЛАНОВА КОЈИ СЕ МЕЊАЈУ И ДОПУЊУЈУ

Члан 7.

Прибављање непокретних ствари у јавну својину Града врши се на начин прописан Законом и Уредбом о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писаних понуда (у даљем тексту: **Уредба**).

Прибављање покретних ствари у јавну својину врши се на начин прописан законом којим се уређују јавне набавке.

Члан 57.

Износ закупнине за пословни простор у јавној својини Града утврђује се на основу следећих критеријума и мерила:

1. погодност локације,

2. комунална опремљеност,

3. врста и намена и

4. површина пословног простора.

Члан 68.

Према површини пословног простора закупнина по 1 м2 умањује се, и то:

- за пословни простор површине веће од 100 м2 - за 20%,

- за магацински простор површине веће од 40 м2 - за 30%.

Укупно умањење закупнине по мерилу из претходног става, не може износити више од 30% од висине одређене чланом 59. Одлуке.

Члан 72.

Кад ствар у јавној својини дају у закуп носиоци права коришћења у смислу одредаба Закона о јавној својини (градске општине, установе и јавне агенције чији је оснивач Град), а не Град, дужни су да претходно прибаве сагласност Градоначелника.

Захтев за сагласност из става 1. овог члана упућује се Градоначелнику преко Секретаријата.

Сагласношћу Градоначелника дозвољава се давање у закуп и одређује се намена коришћења ствари за време трајања закупа.

Корисник из става 1. овог члана, дужан је да о давању у закуп обавести Секретаријат у року од осам дана, рачунајући од дана закључивања уговора.